KIRJALLINEN KYSYMYS E-2208/00

esittäjä(t): Paulo Casaca (PSE) komissiolle

(3. heinäkuuta 2000)

Aihe: Euroopan kansalaisten karkottaminen USA:sta ja Kanadasta

USA:ssa ja Kanadassa asuu erittäin suuri azorilaisyhteisö. Monet heistä ovat säilyttäneet Portugalin kansalaisuuden, vaikka ovat syntyneet Amerikan mantereella.

USA:n vuonna 1996 säädetyssä karkotuksia koskevassa laissa rikoksista tuomittujen ulkomaalaisten karkotuksista USA:sta tehtiin automaattista. Rikokset vaihtelevat kaikkein vakavimmista vähäisiin liikennerikkomuksiin. USA:n korkeimman oikeuden maaliskuussa tekemällä päätöksellä lakia ei sovelleta taannehtivasti ennen vuotta 1996 tuomittuihin rikoksiin, mutta päätös ei ratkaise jo karkotettujen eikä tällä hetkellä tuomioitaan USA:n vankiloissa kärsivien kansalaisten ongelmia. Kanadan lainsäädäntö on samantapainen kuin USA:n.

Azorien alueellisille viranomaisille ilmoitettiin 307 karkotusta USA:sta ja 87 Kanadasta Azoreille, mutta Azoreille karkotettujen määrä voi olla huomattavasti suurempi, sillä amerikkalaiset viranomaiset eivät aina ilmoita karkotuksista Portugalin konsulaatille eikä konsulaatti ilmoita aina Azoreiden viranomaisille.

Erityisesti Azoreiden ja Massachusettsin lehdistössä on kirjoitettu näiden karkotusten usein kohtalokkaista seurauksista, joita ovat itsemurhien hälyttävän suuri määrä, hajonneet perheet ja se, että pieniin azorilaisiin maalaiskyliin lähetetään portugalia taitamattomia kaupunkilaisia, jotka on sosiaalisesti leimattu karkotetuiksi.

Women's Immigrant Support Group järjesti mielenosoituksen New Bedfordissa Massachusettsissa tätä lakia vastaan. Eräät USA:n kongressin jäsenet kuten Barney Frank ja senaattori Patrick Kennedy ovat osoittaneet mieltään lakia vastaan.

Azorien alueelliset viranomaiset ovat omien toimivaltuuksiensa ja mahdollisuuksiensa rajoissa kehittäneet näitä karkotettuja tukevia toimenpiteitä, kuten portugalin opetusta, koulutusta, kuntoutusta ja yhteiskuntaan sopeutumista edistäviä ohjelmia.

Aikooko komissio ryhtyä Euroopan unionin perustamissopimuksen 2 artiklan nojalla toimiin tässä Euroopan kansalaisia koskevassa tilanteessa?

Christopher Pattenin komission puolesta antama vastaus

(11. syyskuuta 2000)

Komissio on hyvin selvillä Yhdysvaltojen viranomaisten vuoden 1996 laitonta maahanmuuttoa ja maahanmuuttajien vastuuta koskevan lain (Illegal Immigration Reform And Immigration Responsibility Act, IIRAIRA) nojalla tekemiin karkotuspäätöksiin liittyvistä ongelmista.

IIRAIRA-lain kielteisistä vaikutuksista unionin kansalaisiin on keskusteltu jäsenvaltioiden kanssa neuvoston konsuliasioiden työryhmässä, ja aihe on otettu esille Yhdysvaltojen hallituksen kanssa. Maaliskuussa 2000 pidetyssä kokouksessa Yhdysvaltojen maahanmuutto- ja kansalaisuusasioiden virasto (American Immigration and Naturalisation Service) ilmoitti työryhmälle, että karkotuksia koskeva lainsäädäntö on laadittu siten, että sen soveltamisessa on hyvin vähän joustovaraa.

Jäsenvaltiot ja komissio ilmaisivat kuitenkin huolensa siitä, että IIRAIRA-lain nykyiset säännökset voivat johtaa epäinhimillisiin tilanteisiin, joita Yhdysvaltojen lainsäätäjä ei ole tarkoittanut. Tämän vuoksi IIRAIRA-lakia nykymuodossaan olisi muutettava, ja unioni esitti voimakkaan toivomuksen, että kongressi tarkistaisi lakia. Yhdysvaltain presidentinvaalit voivat viivästyttää tätä tarkistusta.

Komissio on kuitenkin saanut tiedon, että Portugalin hallitus on tehnyt Yhdysvaltojen kanssa pöytäkirjan Portugalin kansalaisten karkotusten yhteydessä sovellettavista uusista menettelyistä.